Diari Oficial de la Generalitat Valenciana


Sumari del DOGV 3750, del 16-05-2000 (2000/3172)

RESOLUCIÓ de 3 d'abril de 2000, de la secretària general de la Conselleria de Justícia i Administracions Públiques, per la qual inscriu l'adaptació a la Llei del Col·legi de Secretaris, Interventors i Tresorers d'Administració Local amb Habilitació de Caràcter Nacional de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3750

Data del DOGV
:   16-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3172


Data del document
:   03-04-2000

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * legislació
    * col·legi professional

RESOLUCIÓ de 3 d'abril de 2000, de la secretària general de la Conselleria de Justícia i Administracions Públiques, per la qual inscriu l'adaptació a la Llei del Col·legi de Secretaris, Interventors i Tresorers d'Administració Local amb Habilitació de Caràcter Nacional de València. [2000/M3172]
  
Vist l'expedient d'adaptació estatutària instruït a instància del senyor José Antonio Sancho Sempere, com a president del Col·legi de Secretaris, Interventors i Tresorers d'Administració Local amb Habilitació de Caràcter Nacional de València, inscrit amb el número 31 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer. Que el president del mencionat col·legi va presentar el 15 de gener de 1999 els Estatuts aprovats per la Junta General celebrada el dia 17 d'octubre de 1998, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que es va sol·licitar informe sobre els Estatuts presentats, pel que fa als continguts propis de la professió, a la Direcció General d'Interior de la Conselleria de Presidència, que el va evacuar en sentit favorable el 3 de març de 1999.
  
Tercer. Que, en exercici del control de legalitat establit per l'article 11 de la mencionada llei autonòmica, es va revisar el text estatutari, i es va indicar la conveniència de rectificar determinats punts d'aquests, i es va requerir l'aportació de la documentació necessària per a la inscripció registral, requeriments que han sigut complimentats definitivament el passat dia 14 de març.
  
Quart. El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon. Que han sigut aprovats amb els requisits i formalitats previstos en dit article i en els mateixos Estatuts del col·legi.
  
Tercer. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics, i altres disposicions complementàries, resolc:
  
Inscriure l'adaptació dels Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això de conformitat amb allò que s'ha establit en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 3 d'abril de 2000.- La secretària general: Carmen Galipienso Calatayud.
  
Estatuts del Col·legi de Secretaris, Interventors i Tresorers d'Administració Local amb Habilitació de Caràcter Nacional de València
  
Motivació
  
L'existència dels col·legis de secretaris, interventors i tresorers d'administració local, i la seua col·legiació obligatòria, ja va ser prescrita per la norma creadora dels col·legis, article 1 del Reial Decret de 8 de setembre de 1925; mantinguda pel Reglament General dels Col·legis, Reial Decret 14 de novembre de 1929, i respectat per l'Ordre Ministerial de 28 de setembre de 1939.
  
Tot això és inclòs per l'article 203-1 del Reglament de Funcionaris d'Administració Local, aprovat pel Decret 30 de maig de 1952; Boletín Oficial del Estado número 180 del 28 de juny de 1952, que estableix, i així es compleix, que «En totes les províncies espanyoles, amb seu a la seua capital, hi haurà un Col·legi Oficial de Secretaris, Interventors i Depositaris, que ostentarà la representació dels tres cossos i de què seran membres amb caràcter obligatori tots els que estiguen inclosos en els corresponents escalafons».
  
A l'empara de l'anterior es va crear el Col·legi Provincial de València, plenament vigent i en funcionament quan apareix la Llei Estatal 2/74 sobre Normes Reguladores dels Col·legis Professionals, del 13 de febrer, Direcció de l'Estat, Boletín Oficial del Estado de 15 de febrer de 1974, que confirma la seua existència en establir en l'article 1-2-b que «S'entendran compresos en aquesta llei: els altres col·legis professionals que no tenint caràcter sindical estiguen constituïts vàlidament en el moment de la promulgació d'aquesta llei.»
  
Igualment prescriu en la disposició addicional segona que :
  
«Els Estatuts i les altres disposicions que regulen els col·legis de funcionaris actualment existents s'adaptaran, en quant siga possible, a allò que s'ha establit en la present llei, i inclouran les peculiaritats exigides per la funció pública que exercisquen els seus membres.
  
Aquests Estatuts qualsevol que siga l'àmbit dels col·legis i dels consells generals, seran aprovats en tot cas pel govern, a través del ministeri corresponent.»
  
En virtut de l'anterior es publica el Reglament dels Col·legis de Secretaris, Interventors i Tresorers d'Administració Local, aprovat per la Resolució de la Direcció General d'Administració Local, de 2 de febrer, de 1978.
  
Els articles 26, 36 i 52 de la Constitució Espanyola, Direcció de l'Estat L 27/12/1978; Boletín Oficial del Estado número 311, de 29 de desembre de 1978, consagra els col·legis professionals existents, fa desaparéixer els tribunals d'honor, els col·legis sindicals, i ordena que l'estructura i funcionament dels col·legis siguen democràtics.
  
La Llei 74/78, de 26 de desembre de 1978, Boletín Oficial del Estado d'11.01.1979, sobre Modificació Llei Reguladora dels Col·legis Professionals, adapta la Llei Estatal de Col·legis Professionals a la Constitució. El posterior Reglament dels Col·legis de Secretaris, Interventors i Tresorers d'Administració Local, aprovat per la Resolució de la Direcció General d'Administració Local, de 26 d'octubre de 1982, va ser anul·lat pel Tribunal Suprem per Sentència del 22 d'abril de 1985; i va quedar aplicable l'anterior de 2 de febrer de 1978, el qual per allò que s'ha disposat en els decrets 123/1986, de 20 d'octubre, del Govern Valencià, i 17/1987, de 13 d'abril, del president de la Generalitat Valenciana, va ser inscrit com a cos estatutari d'aquest Col·legi Provincial en el Registre de Col·legis Professionals de la Comunitat Valenciana, i es va adaptar en la seua aplicació a les normes postconstitucionals, inclosa la Llei 7/1997, de 14 d'abril, sobre Sòl i Col·legis Professionals.
  
La nostra realitat jurídica ha sigut, doncs, la d'un col·legi provincial en actiu, postulant permanent de la defensa de la professió davant dels tribunals; en directa relació amb les administracions públiques, fins i tot en el mateix tràmit d'aprovació de la Llei 6/1997, sobre Col·legis Professionals, a què ara adaptem els nostres Estatuts.
  
Ens ha vingut avalant la interpretació doctrinal de la vigència dels articles 99 i 203 del Decret de 1952, ja que la disposició derogatòria del Reial Decret 1.174/1987, de 18 de setembre, es referix a tot allò que afecte específicament el règim jurídic dels funcionaris locals amb habilitació de caràcter nacional, sense que cap dels esmentats dos articles continga cap norma sobre l'estatus funcionarial dels habilitats nacionals, sinó un conjunt de regles i principis organitzatius/estructurals d'aquests col·legis professionals (A. Nieto; Luis Calvo Sánchez).
  
Encara que no cal oblidar que aquesta tesi és paral·lela a la que la vigència del mateix col·legi va ser donada per Llei Estatal de Col·legis Professionals, com abans s'ha inclòs.
  
L'Estatut d'Autonomia de la Comunitat Valenciana, en l'article 31-22, confereix a la Generalitat la competència exclusiva en matèria de col·legis professionals i exercici de les professions titulades, sense perjuí d'allò que s'ha establit en la Constitució i de la reserva per a l'estat de les bases del règim jurídic d'aquestes corporacions. Per això, la Generalitat Valenciana conscient que «la major part del cos legal que regula el règim jurídic dels col·legis professionals va ser promulgat amb anterioritat a l'entrada en vigor de la Constitució Espanyola de 27 de desembre de 1978, la qual cosa per si mateix denúncia la seua antiguitat i falta d'adequació a la realitat econòmica i a l'estructura territorial actuals», en el procés d'assumpció plena de les competències que li corresponen i previ dictamen favorable del Consell Jurídic Consultiu de la Comunitat Valenciana, ha dictat la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997.
  
Aquesta és acollida amb gran acceptació pel conjunt de col·legis professionals de la Comunitat Valenciana, integrats en unió professional, i entre aquests pel Col·legi Provincial de Secretaris, Interventors i Tresorers d'Administració Local amb Habilitació Nacional de València, el qual ha procedit en el termini establit en la disposició transitòria primera i tercera, a la creació d'uns nous estatuts, aprovats en Junta General del dia 17 d'octubre de 1998, i al tràmit de constitució i aprovació dels Estatuts del Consell Valencià de Col·legis de Secretaris, Interventors i Tresorers d'Administració Local amb Habilitació Nacional.
  
Aquests seran d'ara endavant els Estatuts d'aquest col·legi, adaptats a la Constitució i a tot el bloc de la legalitat.
  
CAPÍTOL I
  
De l'organització col·legial i dels seus membres
  
Secció primera. Del col·legi
  
Article 1. Concepte
  
Amb àmbit territorial a la província de València es declara existent com a corporació de dret públic emparat per l'ordenament jurídic i reconegut per la Constitució; amb personalitat jurídica pròpia i plena capacitat per al compliment dels seus fins, el Col·legi Provincial de Secretaris, Interventors i Tresorers d'Administració Local amb Habilitació de Caràcter Nacional de València el qual ostentarà, dins del seu àmbit territorial o funcional, la representació dels expressats funcionaris d'habilitació nacional o dels procedents dels antics cossos nacionals d'administració local, i de què seran membres, amb caràcter obligatori des del moment de la seua presa de possessió en el seu lloc de treball, tots els funcionaris que inclosos en l'escalafó d'habilitats nacionals, exercisquen un lloc de treball en l'administració pública i província de València reservat o previst per als funcionaris de tal condició.
  
Article 2. Denominació, domicili i àmbit territorial, seu i delegacions del col·legi
  
El col·legi es denominarà Col·legi de Secretaris, Interventors i Tresorers d'Administració Local amb Habilitació de Caràcter Nacional de València, i el seu àmbit territorial abastarà la província de València. Li correspon per dret, ús i tradició el mateix tractament, a aquest i als seus membres, que el determinat en l'article 6 del Reial Decret 2.090/1982.
  
El canvi de denominació del col·legi requerirà l'acord previ d'aquest en Junta General, l'informe, si fa el cas, del Consell Valencià de Col·legis Professionals corresponent i haurà de ser aprovat mitjançant decret del Govern Valencià.
  
Tindrà la seu a la ciutat de València, capital de la província, i el seu domicili al carrer de les Avellanes número 22-6a.
  
El col·legi podrà constituir, dins del seu àmbit, seccions o delegacions territorials.
  
Article 3. El Consell Territorial
  
El col·legi s'agruparà en un Consell Territorial de la Comunitat Valenciana, conforme a allò que s'ha determinat en la Llei 6/97, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997.
  
Article 4. El Consell Nacional
  
El col·legi es relacionarà de conformitat amb la normativa vigent amb el Consell General Nacional, successor universal del Col·legi Nacional, amb seu a Madrid.
  
Article 5. Estructura
  
Ve determinada pels seus Estatuts i a l'igual que el seu funcionament són democràtics, principi que es respecta i expressa formalment; i aquests contenen totes les determinacions imposades per la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997.
  
El col·legi aprovarà i modificarà els seus Estatuts de forma autònoma, mitjançant acord de la Junta General, sense més limitacions que les imposades per la Constitució, l'Estatut d'Autonomia de la Comunitat Valenciana i la resta de l'ordenament jurídic.
  
No es pot constituir un altre col·legi professional de secretaris, interventors i tresorers d'administració local amb habilitació de caràcter nacional dins de la província de València.
  
Article 6. Del registre del col·legi
  
El Col·legi Provincial de Secretaris, Interventors i Tresorers d'Administració Local amb Habilitació de Caràcter Nacional per la seua antiga existència està inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana, que té caràcter públic i depén orgànicament i funcionalment de la Conselleria de Presidència.
  
Inscripcions:
  
En l'expressat Registre de Col·legis Professionals i de Consells Valencians de Col·legis Professionals es farà constar necessàriament les següents inscripcions:
  
a) La constitució del Consell Valencià de Col·legis.
  
b) Les variacions dels estatuts i denominació dels col·legis i Consell Valencià.
  
c) Els reglaments de règim interior i les seues modificacions.
  
d) La denominació, seu i delegacions del col·legi o Consell Valencià i les seues modificacions.
  
e) La composició dels seus òrgans de govern i les seues modificacions.
  
f) Les fusions, absorcions, segregacions i dissolucions.
  
g) Les altres inscripcions i anotacions que legalment o reglamentàriament s'establisquen.
  
Denegació de la inscripció:
  
L'administració de la Generalitat denegarà motivadament les inscripcions i anotacions en el Registre de Col·legis Professionals i de Consells Valencians de Col·legis Professionals, quan no siguen conformes a les disposicions que siguen d'aplicació.
  
Recursos:
  
Els actes d'inscripció o anotació, així com els de denegació, posaran fi a la via administrativa i, contra aquests cabrà interposar recurs contenciós administratiu.
  
Secció segona. Dels fins del col·legi
  
Article 7. Fins
  
Són fins essencials del col·legi:
  
a) La representació de la professió i dels interessos generals dels col·legiats, especialment en les seues relacions amb les administracions i poders públics, i la defensa dels interessos professionals d'aquests, tot això sense perjuí de la competència de les administracions i poders públics per raó de la relació funcionarial, i de les funcions d'associacions professionals i sindicats. A tal efecte, col·laboraran amb les administracions públiques en l'ordenació de la professió i en el suport i manteniment del seu correcte exercici per part dels col·legiats, i amb les associacions sindicals i sindicats en les qüestions coincidents en interés. L'ordenació de la professió, dins del marc legal respectiu en l'àmbit de la seua competència en benefici tant de la societat a què serveixen com dels interessos generals que els són propis, i sense perjuí de la competència de l'administració Pública per raó de la relació funcionarial.
  
b) Vigilar l'exercici de la professió, facilitant el coneixement i compliment de tot tipus de disposicions legals que afecten cada una i fent complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests.
  
c) La defensa dels interessos professionals dels col·legiats i la defensa de les funcions encomanades als funcionaris d'habilitació nacional.
  
d) Complir i fer complir als col·legiats les lleis generals i les especials, els estatuts i reglaments de règim interior, així com les normes i decisions adoptades pels òrgans col·legiats.
  
e) Vetlar per l'exacte compliment dels deures professionals dels col·legiats, per la seua ètica i dignitat professional.
  
f) Tutelar i defendre els drets i interessos que afecten l'escala i subescales i els dels funcionaris que hi pertanyen, ostentar la representació i exercir la defensa d'uns i altres davant l'administració, institucions, tribunals i particulars, amb legitimació per a ser part en tots els litigis que afecten els interessos professionals.
  
g) Mantindre i estrényer la unió, camaraderia i harmonia entre tots els col·legiats.
  
h) Estimular i facilitar el perfeccionament professional dels col·legiats, bé siga directament o col·laborant amb altres centres d'Investigació i Formació; organitzar activitats i serveis comunes d'interés per als col·legiats, de caràcter professional, formatiu cultural, assistencial, de previsió i anàlegs.
  
i) Divulgar les disposicions legals i les instruccions i ordres de les autoritats per al millor coneixement i compliment pels col·legiats i informar a aquests de quantes qüestions puguen afectar-los en l'àmbit professional.
  
j) Impulsar, a través de conferències, publicacions i els cursos anuals organitzats en col·laboració amb la universitat; Institut Valencià d'Administració Pública; i altres entitats, l'estudi del dret administratiu; ciència de l'administració; tècniques de l'administració; valencià; informàtica, i semblants per a formar millor cada dia tant autoritats com funcionaris en l'exercici del seu càrrec, a fi d'aconseguir una millor modernització i servei de l'administració pública cada vegada més pròxima i eficaç amb l'administrat.
  
k) Prestar serveis i assessorar les autoritats, corporacions i altres entitats públiques o privades, els seus membres i particulars interessats en les qüestions relacionades amb una millora i major eficàcia i modernització de la gestió pública cap al ciutadà i administrat, i en particular, en totes les matèries jurídiques, econòmiques, comptables, de personal, béns, serveis i contractes de l'administració; evacuar els informes, dictàmens i consultes pertinents, i participar en cursos, congressos, jornades i reunions que fomenten l'anterior.
  
l) Mantindre relacions permanents d'informació i comunicació amb el Consell General, i amb el Consell Territorial.
  
ll) L'exercici de les funcions que seguidament es relacionen i que redunden en benefici dels interessos professionals dels col·legiats i dels ciutadans.
  
m) Administrar el seu patrimoni realitzant qualssevol operacions necessàries per a això.
  
n) Mantindre i millorar els llaços d'unió, camaraderia i harmonia entre tots els col·legiats.
  
Article 8. Funcions
  
Per al compliment dels fins anteriors, són entre altres, funcions pròpies del col·legi:
  
a) Relacionar-se amb els poders de l'estat, de les comunitats autònomes i altres ens públics, a través dels departaments i organismes corresponents; ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels destinataris dels seus serveis, i exercir la potestat disciplinària en l'ordre professional i col·legial.
  
b) Procurar l'harmonia i col·laboració entre els col·legiats, impedint actituds insolidàries entre aquests.
  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.
  
d) Intervindre en els procediments d'arbitratge en aquells conflictes que per motius professionals se susciten entre col·legiats o en els que el col·legi siga designat per a administrar l'arbitratge, conforme l'article l0.a) de la Llei 36/1988, de 5 de desembre.
  
e) Encarregar-se del cobrament de les percepcions, remuneracions o indemnitzacions professionals, quan el col·legiat ho sol·licite lliurement i expressament.
  
f) Donar suport o complementar a través del corresponent servei els informes o dictàmens dels col·legiats que així ho sol·liciten.
  
g) Organitzar cursos de formació i perfeccionament en totes aquelles matèries que afecten la professió, autònomament o en col·laboració amb altres entitats públiques i privades, i en particular, i com és habitual, amb l'Institut Valencià d'Administració Pública (IVAP), així com organitzar activitats i serveis comunes de caràcter professional, cultural, assistencial, de previsió i anàlegs que siguen d'interés per als col·legiats, sense perjuí de les competències que puguen derivar-se de la normativa estatal.
  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració en la matèria de competència de la professió quan aquella ho requerisca o resulte de les disposicions aplicables, i en general donar suport, coadjuvar, assessorar i relacionar-se amb l'administració autonòmica o amb el Ministeri d'Administracions Públiques en qualssevol qüestions que afecten la professió o els col·legiats.
  
j) Exercir quantes funcions els siguen encomanades per les administracions valencianes, o altres institucions o entitats públiques o privades i col·laborar amb aquestes mitjançant la realització d'estudis, emissió d'informes, assessorament, elaboració d'estadístiques i altres activitats relacionades amb els seus fins que se'ls poden sol·licitar o que acorden formular per pròpia iniciativa.
  
k) Col·laborar amb les universitats en l'elaboració dels plans d'estudi, sense menyscabament del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
l) Aprovar els seus pressupostos, així com regular i fixar les quotes dels seus col·legiats.
  
m) Facilitar a les administracions públiques o als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
n) Assessorar a les administracions públiques en matèria de personal, plantilles, catalogació de llocs de treball, adscripció de funcionaris, dotació de retribucions bàsiques i complementàries, dietes i desplaçaments, indemnitzacions per raó del servei i altres drets econòmics.
  
o) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a les remuneracions dels funcionaris d'administració local.
  
p) Aprovar els seus estatuts i reglaments de règim interior, i altres actuacions que assenyalen aquests Estatuts.
  
q) Evacuar l'informe preceptiu sobre tots els projectes de normes del Govern Valencià que afecten la seua professió.
  
r) Podran adquirir, posseir, reivindicar, permutar, gravar i alienar tota classe de béns i drets, administrar el seu patrimoni, celebrar contractes, exercitar accions i interposar els recursos que considere pertinents.
  
s) També podran comparéixer davant dels tribunals i les autoritats de diferent ordre i grau de jerarquia, per a l'exercici d'accions, excepcions o peticions que consideren oportunes en defensa de la legalitat vigent, de la professió, del seu patrimoni i, en general, dels drets que dimanen d'aquests Estatuts i disposicions concordants, i exercir les altres funcions que siguen beneficioses per als interessos professionals i que s'encaminen al compliment dels objectius col·legials, i fomenten una administració més eficaç i pròxima al ciutadà dins del marc de la legislació vigent.
  
Secció tercera. Dels seus membres
  
Article 9. Classes de membres
  
Seran les següents:
  
1) Membres exercents o de ple dret. El col·legi integrarà com a membres de ple dret o exercents, els funcionaris de l'escala de funcionaris d'administració local amb habilitació de caràcter nacional, en les seues distintes subescales de secretaria, intervenció-tresoreria i secretaria-intervenció, que exercisquen les seues funcions professionals a la província de València.
  
La col·legiació té caràcter obligatori, siga quina siga la situació administrativa en què es trobe el funcionari, excepte la d'excedència voluntària, i qualsevol que siga la corporació, centre o entitat en què preste serveis, sempre que la seua vinculació d'ocupació o servei corresponga o es derive de la condició de secretari, interventor o tresorer, funcionari d'habilitació nacional membre d'alguna de les escales que componen l'escalafó editat pel Ministeri d'Administracions Públiques. Quan dins de l'àmbit de la província de València es produïsca el nomenament d'un funcionari per a ocupar un lloc de treball dels reservats als d'habilitació amb caràcter nacional, el president/degà del Col·legi Provincial procedirà a la seua col·legiació d'ofici, sense que en cap cas puga denegar-se-li l'adquisició de la condició de col·legiat.
  
2) Membres no exercents. El col·legi podrà admetre o denegar motivadament, com a membres no exercents, els funcionaris de l'escalafó de funcionaris d'administració local amb habilitació de caràcter nacional en les seues distintes subescales, en situació de jubilats, excedents, o amb destinacions no relacionades o derivades de l'habilitació nacional, que així ho sol·liciten. Tindran en general els drets i obligacions dels membres de ple dret amb les següents excepcions: no podran pertànyer a la Junta de Govern, excepte com a membres assessors, el seu vot serà proporcional a la quota que se'ls establisca anualment, i mai no podrà ser superior a la dels exercents.
  
3r) Membres d'honor. Podran ser nomenats membres o càrrecs d'honor les autoritats, corporacions, entitats, col·legiats o particulars que hagueren contret mèrits respecte del col·legi, la professió, o altres de caràcter polític, social o econòmic. La designació de càrrec o membre d'honor competeix a la Junta General o plenari del col·legi. No tindran ni els drets ni les obligacions dels altres membres, i aquests estaran determinats en l'acord de nomenament.
  
4t) Membres col·laboradors. Podran ser admeses temporalment o definitivament com a membres col·laboradors aquelles persones físiques o jurídiques, entitats públiques i privades que desitgen participar en el foment dels fins, funcions i activitats del col·legi. Tindran en general els drets i obligacions dels membres de ple dret amb les següents excepcions: no podran pertànyer a la Junta de Govern, ser elegits ni elegibles; tindran veu però no vot en les juntes generals, i les seues quotes tindran caràcter especial voluntari.
  
Article 10. Drets i deures dels col·legiats exercents o de ple dret
  
A) Drets:
  
1. La pertinença al col·legi no afecta els drets de sindicació i associació, que independentment poden exercir els col·legiats.
  
2. La participació dels col·legiats en l'organització i funcionament del col·legi es desenrotllarà, com a mínim, a través de les següents vies:
  
a) El dret de sufragi actiu i passiu per a l'elecció dels membres als òrgans de govern, d'acord amb els Estatuts.
  
b) El dret a promoure actuacions dels òrgans de govern per mitjà d'iniciatives formulades en els termes estatutaris.
  
c) El dret a crear agrupacions representatives d'interessos específics en el si dels col·legis, amb submissió en tot cas als òrgans de govern d'aquests.
  
d) El dret a remoure als titulars dels òrgans de govern mitjançant vot de censura que es regirà per aquests Estatuts i per la normativa de règim local.
  
3. Concórrer, amb veu i vot, a les juntes generals i a les eleccions per a membres de la Junta de Govern, i se suspendrà automàticament el seu dret al vot quan no estiga al corrent del pagament de les seues quotes.
  
4. Fiscalitzar l'actuació dels òrgans de Govern.
  
5. Elegir o ser elegit per als càrrecs directius en les condicions que disposen aquests Estatuts.
  
6. Requerir la intervenció del col·legi, o el seu informe, quan procedisca.
  
7. Ser emparat pel col·legi en quant afecta la seua condició de funcionari.
  
8. Gaudir de les concessions, beneficis, serveis, drets i avantatges que s'atorguen als col·legiats en general, per a si o per a les seues famílies.
  
B) Deures:
  
1. Tots els funcionaris inclosos en l'escalafó de funcionaris d'Administració local amb habilitació de caràcter nacional, secretaris, interventors o tresorers, que exercisquen un lloc de treball en qualssevol administracions de la província de València per raó de la seua condició de funcionari amb habilitació nacional, seran membres del col·legi des del moment de la seua presa de possessió en dit lloc de treball; en els termes que disposa l'article 3, apartat 2, de la Llei 2/1974, de 13 de febrer, i hauran d'informar aquest de la seua incorporació al lloc de treball.
  
2. Pagar puntualment les quotes ordinàries i extraordinàries.
  
3. Declarar en deguda forma la seua situació administrativa, i les altres dades que li siguen requerides en la seua condició de funcionari d'Administració local amb habilitació de caràcter nacional, relatius als seus drets i obligacions col·legials.
  
4. Acatar i complir els acords que adopten els òrgans corporatius en l'esfera de la seua competència.
  
5. Comunicar al col·legi respectiu la seua presa de possessió i cessament.
  
6. Observar una conducta digna de la seua condició i del càrrec que exercisca i exercir aquest amb honradesa, zel i competència.
  
7. Establir, mantindre i enfortir les relacions d'unió i camaraderia que han d'existir entre tots els funcionaris que formen l'escala, i coadjuvar en el compliment dels fins col·legials.
  
8. Facilitar al col·legi la verificació de la data de presa de possessió com a data d'inici de la col·legiació.
  
CAPÍTOL II
  
Organització del col·legi
  
Secció primera. Òrgans de govern i administració
  
Article 11. Òrgans de govern i administració
  
La Junta General, la Junta de Govern i el president/degà, són els òrgans de govern i administració d'aquest Col·legi Provincial de Secretaris, Interventors i Tresorers d'Administració Local amb Habilitació de Caràcter Nacional de València.
  
La Junta General o plenari del col·legi estarà formada per tots els col·legiats de la província, i elegirà a través del vot de cada un d'ells la Junta de Govern d'entre els membres exercents.
  
La Junta de Govern estarà formada per tretze membres exercents elegits pel plenari en la següent proporció:
  
a) Dos de la subescala de secretaria.
  
b) Dos de la subescala d'intervenció.
  
c) Dos de la subescala de secretaria-intervenció.
  
d) I set membres més sense consideració especial a qualsevol de les subescales anteriors, o torn no vinculat.
  
El president/degà serà elegit per la Junta de Govern d'entre els seus membres, i aquest designarà els vicepresidents, secretari, vicesecretari, interventor, viceinterventor, tresorer, vicetresorer i vocals.
  
Secció segona. Atribucions de dits òrgans
  
Article 12. Competències de la Junta General
  
Representa i expressa la màxima voluntat de la corporació, i com a òrgan suprem integrat per tots els col·legiats, és l'encarregada de decidir sobre els assumptes de major rellevància en la vida col·legial, que els conferisquen aquests Estatuts, amb caràcter deliberant i decisori. En la Junta General s'aprovaran els pressupostos anuals i els comptes de l'exercici anterior; la modificació dels seus Estatuts; la fusió, absorció, segregació i dissolució de la corporació; la integració en altres entitats associatives o col·legials; la resolució dels expedients per al nomenament dels membres o càrrecs d'honor. Igualment, les mocions i propostes que es presenten en la forma establida sempre que no siguen competència d'altres òrgans de govern.
  
Article 13. Competències de la Junta de Govern
  
Elegida pels col·legiats amb dret a vot, en elecció lliure directa i secreta, subjecta a la periodicitat i condicions que determinen aquests Estatuts, té com a funcions la gestió de la voluntat expressada per la Junta General, la direcció, administració i la gestió ordinària del col·legi, encarregada de vetlar pels seus interessos i fins, durant tot l'exercici social: perseguirà els fins del col·legi, farà complir els seus Estatuts i la gestió inclourà els aspectes culturals, econòmics, publicitaris i altres, i entre aquestes:
  
a) Procurar al màxim la convivència entre els associats i el recíproc respecte.
  
b) Preparar els cursos i activitats anuals, nomenar comissions o delegats a tal fi.
  
c) Acordar sobre admissió o inadmissió dels que sol·licitaren ingressar com a membres no exercents o col·laboradors; instruir els expedients per al nomenament dels membres o càrrecs d'honor; instruir i resoldre els expedients disciplinaris; resoldre sobre el règim del personal, el seu nomenament, retribucions, sanció i acomiadament.
  
d) Elaborar els informes corresponents per a aconseguir els fins de l'associació.
  
e) Donar publicitat a les activitats del col·legi, mitjançant la redacció del corresponent butlletí o circulars informatives.
  
f) Decidir sobre les quotes dels membres d'acord amb els Estatuts.
  
g) Exercir tot tipus d'accions judicials, administratives i de qualssevol índole, i iniciar, comparéixer i actuar en nom del col·legi en tot tipus de procediments. Per a això, podrà atorgar poders a advocats i procuradors amb les més àmplies facultats processals inclusivament la de confessar en juí.
  
h) Resoldre els recursos contra les resolucions del president de la Mesa Electoral o acords d'aquesta, i així també i pel que fa al col·legi, les competències de la Comissió de Govern respecte a l'ajuntament.
  
Article 14. De les competències del president/degà
  
Serà el president de la Junta de Govern, i el president de la Junta General. Entre les seues funcions està:
  
a) Representar judicialment i extrajudicialment l'associació i firmar els documents que emanen d'aquesta.
  
b) Nomenar o remoure d'entre els membres de la Junta de Govern els llocs de vicepresidents, secretari, vicesecretari, interventor, viceinterventor, tresorer, vicetresorer o vocals.
  
c) Convocar la Junta General i la Junta de Govern; en sessió ordinària o extraordinària, quan ho crega convenient o ho establisquen els Estatuts; presidir les juntes i dirigir les discussions d'acord amb aquests Estatuts, i tindre vot de qualitat en tots els empats.
  
d) Suspendre les discussions i poder obrir i alçar les sessions quan ho considere oportú.
  
e) Autoritzar com a ordinador amb la seua firma els lliuraments de pagament expedits, i lliurar els certificats, títols i provisions necessàries per a portar els procediments de constrenyiment per impagament de quotes a bon fi.
  
f) Aprovar la liquidació del pressupost, realitzar tot tipus d'operacions bancàries i financeres; manejar els comptes bancaris amb la seua firma mancomunada a la de l'interventor i a la del tresorer.
  
g) Comprar, vendre, adquirir, alienar, gravar, alliberar, administrar en general, disposar, arrendar, constituir i gestionar tota classe de drets reals respecte a tot tipus de béns, mobles, immobles i altres, d'acord amb el pressupost.
  
h) Retre compte a la Junta de Govern de tot tipus d'accions judicials, administratives i de qualssevol índole, iniciar, comparéixer i actuar en nom del col·legi en tot tipus de procediments. Per a això podrà atorgar poders a advocats i procuradors amb les més àmplies facultats processals inclusivament la de confessar en juí.
  
i) Realitzar d'acord amb el pressupost tot tipus de contractes civils, mercantils, administratius i laborals, contractar i acomiadar personal, integrar-se en entitats que considere convenient per al compliment dels seus fins, i en general qualsevol acte d'administració, govern i gestió no encomanat expressament a un altre òrgan.
  
j) Resoldre, provisionalment tots els assumptes que estime necessaris, i haurà de donar compte en la següent reunió ordinària a la Junta de Govern.
  
h) Exercir respecte al col·legi les competències o facultats de l'alcalde pel que fa a l'Ajuntament.
  
Article 15. De les competències dels altres càrrecs
  
Dels vicepresidents/vicedegans:
  
Amb l'autorització prèvia del president/degà, el substituiran pel seu ordre de nomenament per aquest, en les seues absències, vacants i malalties, i tindran tots els drets i deures d'aquell.
  
Del secretari:
  
Serà secretari del col·legi i de la Junta General el que ho siga de la Junta de Govern, i li correspondrà respecte al col·legi les funcions del secretari pel que fa a l'ajuntament, i en particular:
  
a) Estendre les actes dels òrgans deliberants i tenir cura de la seua transcripció als llibres corresponents.
  
b) Rebre i tramitar tots els documents que es presenten al registre, i retre compte al president/degà.
  
c) Autoritzar, amb el vistiplau del president/degà, les credencials dels càrrecs directius i del personal empleat del col·legi, amb referència als corresponents acords de designació.
  
d) Expedir, amb el vistiplau del president/degà, certificats de resolucions o acords dels òrgans de govern i assumptes que obren en documents confiats a la seua custòdia.
  
e) Formular la memòria anual sobre el desenvolupament del col·legi, per a coneixement dels distints òrgans d'aquest.
  
f) Dirigir i vigilar els registres i fitxers de col·legiats, i procurar que es troben sempre al dia.
  
De l'interventor:
  
Serà interventor del col·legi i de la Junta General el que ho siga de la Junta de Govern, i li correspondrà respecte al col·legi les funcions de l'interventor pel que fa a l'ajuntament i en particular:
  
a) Redactar el projecte de pressupost del col·legi.
  
b) Intervindre els manaments de pagaments, d'acord amb el pressupost, acords adoptats i ordre del president/degà, que siguen procedents; i lliurar els certificats, títols i provisions necessàries per a portar els procediments de constrenyiment per impagament de quotes a bon fi.
  
c) Proposar i preparar els expedients de crèdits extraordinaris i/o suplements de crèdits, quan calguen.
  
d) Portar els llibres de comptabilitat i preparar els comptes preceptius.
  
e) Formular la memòria anual sobre la situació econòmica del col·legi.
  
f) Expedir certificats amb referència als documents la custòdia dels quals li competix.
  
g) Firmar els documents de disposició de fons, junt amb el president/degà i el tresorer.
  
Del tresorer:
  
Serà tresorer del col·legi i de la Junta General el que ho siga de la Junta de Govern, i li correspondrà respecte al col·legi les funcions del tresorer pel que fa a l'ajuntament i en particular:
  
a) Custodiar els fons del col·legi.
  
b) Controlar i ingressar els cobraments amb els requisits deguts.
  
c) Realitzar els arquejos mensuals i els que el president/degà estime necessaris.
  
d) Portar tots els llibres que calguen per al millor exercici de la seua funció.
  
e) Formular el compte anual de recaptació de quotes sobre la situació econòmica del col·legi.
  
f) Expedir certificats amb referència als documents la custòdia dels quals li competix, i lliurar els certificats, títols i provisions necessàries per a portar els procediments de constrenyiment per impagament de quotes a bon fi.
  
g) Firmar els xecs i pagarés bancaris per a la disposició de fons, junt amb el president/degà i l'interventor.
  
Dels vicesecretaris, viceinterventors i vicetresorers:
  
Els correspon prèvia autorització del president/degà o del titular, substituir aquest en les seues absències, vacants i malalties, i tindrà tots els drets i deures d'aquest.
  
Dels vocals:
  
Els membres de la Junta Directiva que no tinguen assignat cap dels càrrecs anteriors, seran vocals i tindran com a funcions dins de la definició del seu càrrec, aquelles relacionades amb aquest, que els siguen encomanades o delegades pel president/degà o la Junta de Govern.
  
Secció tercera
  
Elecció de la Junta de Govern i del president/degà.
  
Article 16. Convocatòria de les eleccions
  
La convocatòria de les eleccions de membres de la Junta de Govern, serà acordada per aquesta, bé de forma total, quan hagen de renovar tots els membres o per a la renovació parcial d'algun o alguns d'ells. En el cas de produir-se vacants de més de la meitat dels membres de la Junta de Govern, es convocaran en un termini no superior a un mes, i se seguirà el procediment general.
  
Serà efectuada pel president/degà del col·legi i es publicarà en el Butlletí Oficial de la Província o en el de la respectiva comunitat autònoma, i romandrà exposada, junt amb els censos electorals a la seu del col·legi, en els quals només s'inclouran els que per estar al corrent del pagament de les seues quotes tenen dret al vot.
  
En la convocatòria s'establirà el calendari electoral i es determinaran els períodes i dates corresponents a la presentació de candidatures, la seua proclamació i votació, de tal manera que el procés coincidisca amb l'expiració del mandat anterior, i amb la liquidació de l'últim exercici d'aquest.
  
Article 17. Candidatures
  
Dins dels 15 primers dies hàbils següents a la publicació de la convocatòria, i durant les hores d'oficina indicades en aquesta, podran presentar-se a la seu col·legial candidatures per a l'elecció.
  
Cada candidat individual haurà de ser proposat per un mínim de cinc electors de la seua subescala, categoria i lloc de treball. Les candidatures per a llocs corresponents al torn no vinculat podran ser proposades per igual nombre de col·legiats pertanyents a qualsevol subescala.
  
També podran presentar-se candidatures col·lectives d'una o diverses subescales i de les vocalies corresponents al torn no vinculat, avalades per igual nombre de col·legiats.
  
Article 18. Proclamació de candidats
  
El cinqué dia laborable següent al de l'acabament del termini de presentació de candidatures, la Junta de Govern examinarà i comprovarà les presentades, la qualitat dels electors elegibles, dels proponents i candidats, i farà la proclamació d'aquests, que es comunicarà individualment a tots els interessats i es farà pública al tauler d'anuncis del col·legi.
  
Si no s'hagueren presentat candidatures per a totes les vocalies, podran presentar-se altres, sense límit de firmes, fins a la vespra del dia de la votació.
  
Article 19. Votació, escrutini i proclamació electa
  
La votació se celebrarà el dia que determine la junta, entre un màxim de 40 i un mínim de 30 dies hàbils comptats a partir del següent al de la publicació de la convocatòria.
  
La votació se celebrarà a la seu del col·legi o local habilitat a l'efecte, i tindrà una duració mínima de tres hores a partir del moment de començament que haja indicat la Junta de Govern en la convocatòria.
  
La Mesa Electoral està formada per un representant de cada subescala, designat per sorteig, d'entre els electors amb dret a vot, el mateix dia en què es faça la proclamació de candidats. Juntament amb els titulars es designaran els suplents necessaris.
  
Serà president de la mesa el de més edat i secretari el de menys edat.
  
Els candidats proclamats tindran dret a presenciar totes les operacions electorals.
  
Amb tots els candidats proclamats es formarà una llista ordenada per subescales, categories i llocs de treball.
  
La votació serà lliure, directa i secreta, en cap cas podrà ser exercida pels que no apareguen en la llista del cens electoral amb dret a vot, i la mesa vetlarà perquè en cap cas ho facen els que per motiu de no estar al corrent del pagament de les seues quotes tinguen suspés dit dret. Cada elector podrà elegir per cada grup a tants candidats com puguen integrar-se en la Junta de Govern en la seua subescala, categoria i lloc de treball, més els que corresponguen al torn no vinculat, i podran utilitzar-se urnes independents.
  
És admissible el vot per correu o per entrega personal de mandatari verbal, per tal que es reba abans de tancar-se l'horari de votacions. Aquest vot es consignarà en sobre tancat depositat en un altre en què conste el nom del votant i la seua firma, així com un document acreditatiu de la condició de col·legiat/ada.
  
El president de la mesa tindrà plenes atribucions per a mantindre l'ordre durant les eleccions i per a resoldre d'immediat les reclamacions, dubtes i incidents que puguen presentar-se.
  
L'escrutini serà realitzat per la mesa electoral, i es resoldran d'immediat els dubtes que durant la seua realització puguen presentar-se. La mesa farà també la proclamació dels elegits entre els quals hagen obtingut el major nombre de vots vàlids de cada torn. Els casos d'empat es resoldran per sorteig.
  
En el supòsit de presentació d'una sola candidatura, als candidats es proclamarà elegits sense necessitat de procedir a votació i escrutini.
  
Totes les resolucions que adopte la mesa i el seu president podran ser objecte de recurs en el termini de tres dies hàbils davant de la Junta de Govern i contra les resolucions d'aquesta procedirà la via contenciosa administrativa.
  
Article 20. Presa de possessió
  
La presa de possessió dels nous vocals de la junta tindrà lloc, en el termini màxim de 15 dies a partir de la proclamació dels elegits per la mesa electoral, i es formalitzarà davant de la Junta de Govern anterior.
  
Una vegada possessionats els membres de la junta, procediran, sota la presidència del vocal de major edat, a elegir d'entre ells el president/degà, i actuarà com a fedatari el vocal de menor edat.
  
Secció quarta. Les causes i procediments per a l'extinció o remoció dels òrgans de govern
  
Article 21. Duració dels càrrecs
  
Els membres de la Junta de Govern, compliran un mandat de quatre anys, sense perjuí de la seua renúncia al càrrec. El president/degà podrà ser remogut del seu càrrec mitjançant moció de censura, que serà regulada en totes les seues bases, fonaments i tràmits per les normes de la legislació local amb referència als alcaldes.
  
El president podrà nomenar o remoure d'entre els membres de la Junta de Govern els llocs de vicepresidents, secretari, vicesecretari, interventor, viceinterventor, tresorer, vicetresorer o vocals.
  
Els titulars membres de la Junta de Govern, amb independència de ser remoguts en els seus distints llocs en la forma anteriorment determinada, continuaran pertanyent a la junta i exerciran el seu càrrec fins a la presa de possessió dels seus successors, i no podran ser remoguts d'aquest, a l'igual que els regidors, més que per imposició expressa en procediment judicial o que comporte la inhabilitació per a l'exercici de càrrec o ofici públic.
  
CAPÍTOL III
  
Funcionament i règim jurídic
  
Secció primera. Periodicitat de les sessions
  
Article 22. Sessions de la Junta General
  
La Junta General es reunirà en sessió ordinària almenys una vegada a l'any, amb la convocatòria prèvia a l'efecte amb 15 dies d'antelació i procurant coincidir amb el dia assenyalat per a la festa anual de la patrona del col·legi, la Mare de Déu del Pilar. En sessió extraordinària es podrà reunir amb igual antelació a voluntat del president/degà o a petició del cinc per cent dels seus membres.
  
Article 23. Sessions de la Junta de Govern
  
Les juntes de Govern es reuniran en sessió ordinària, com a mínim, una vegada al trimestre i seran convocades amb un mínim de tres dies hàbils, indicant l'ordre del dia dels assumptes a tractar. Es reuniran en sessió extraordinària quan així ho faça el president/degà per si, o bé a petició o iniciativa de la tercera part dels vocals. En aquest cas, per raons d'urgència el termini es reduirà a dos dies. Els requisits de la convocatòria seran els mateixos de l'apartat anterior i, en cap cas, podran tractar-se més assumptes que els que figuren en l'ordre del dia.
  
Secció segona
  
Convocatòria, ordre del dia, desenvolupament de les sessions,
  
votacions i actes
  
Article 24. Convocatòria i quòrum
  
La Junta General Ordinària o Extraordinària requerix convocatòria a l'efecte amb quinze dies d'antelació, que es notificarà a tots els membres almenys amb cinc dies d'antelació.
  
Les juntes de Govern ordinàries o extraordinàries seran convocades amb un mínim de tres dies hàbils, i es notificaran a tots els membres, amb tres dies d'antelació. Les extraordinàries urgents, amb dos dies.
  
Les sessions de tots els òrgans col·legiats requerixen en primera convocatòria l'assistència de la meitat més un del nombre legal dels seus components, que mai no podrà ser inferior a tres, i en tot cas amb l'assistència del president/degà i del secretari, o els qui legalment els substituïsquen.
  
Podran convocar-se separadament o simultàniament per a celebrar-se en segona convocatòria, almenys 15 minuts més tard de la fixada per a la primera. Serà vàlida siga quina siga el nombre d'assistents, encara que, en tot cas, amb la presència del president/degà i del secretari, o els qui legalment els substituïsquen.
  
Per a adoptar acords de fusió, absorció i dissolució del col·legi es requerirà convocatòria expressa com a únic punt a tal efecte i adopció de l'acord amb el vot de la majoria absoluta dels membres de ple dret en tot cas.
  
Article 25. Ordre del dia
  
L'ordre del dia de les sessions de tots els òrgans col·legiats serà fixat pel seu president/degà, qui està obligat a incloure els assumptes que se sol·liciten en temps i forma.
  
Article 26. Debats
  
El president/degà obrirà i tancarà les sessions en la forma que estime convenient, dirigirà els debats, concedirà, denegarà o retirarà l'ús de la paraula, cridarà a l'ordre els intervinents i adoptarà, segons el seu prudent criteri, quantes mesures considere necessàries per a l'ordre i eficàcia d'aquestes, i les suspendrà en cas de greu alteració de l'ordre o perill imminent.
  
Article 27. Votacions
  
Les votacions de la Junta General o de la Junta de Govern podran ser ordinàries, nominals o secretes. Seran ordinàries en cas que no hi haja vots en contra, i general assentiment. Nominals o secretes quan ho ordene el president/degà o ho sol·licite la majoria simple.
  
Article 28. Actes
  
De totes les sessions de la Junta General o Junta de Govern el secretari estendrà la corresponent acta, autoritzada amb la seua firma i la del president/degà, i es passarà posteriorment al preceptiu llibre d'actes. Tots els col·legiats tenen dret a obtindre certificats de les actes que els interessen.
  
Secció tercera. Règim jurídic
  
Article 29. Capacitat juridicopública i juridicoprivada del col·legi
  
El col·legi, com a corporació de dret públic, està subjecte al dret administratiu, en quant exercix potestats públiques que les lleis li encomanen. La resta de la seua activitat es regix pel dret privat.
  
Article 30. Accions i recursos
  
1. Tots els actes i resolucions dels òrgans de govern del col·legi que estan subjectes al dret administratiu són susceptibles dels recursos establits legalment a la via administrativa.
  
2. Contra les resolucions d'aquests recursos que posen fi a la via administrativa, es podrà recórrer davant de l'ordre jurisdiccional contenciós administratiu.
  
3. Contra les actuacions en l'esfera de la seua capacitat jurídic privada, cabran les accions pròpies d'aquesta.
  
Article 31. Reclamació prèvia
  
Serà preceptiva la reclamació prèvia en matèria civil, mercantil o laboral.
  
Secció quarta. Règim disciplinari
  
Article 32. Infraccions i sancions dels col·legiats en l'exercici dels seus càrrecs funcionarials
  
Les infraccions i sancions en què puguen incórrer els col·legiats en l'exercici dels seus càrrecs, són les que estableix la legislació vigent de règim local o estatal per als habilitats nacionals; així com el seu procediment disciplinari i els òrgans competents per a la seua aplicació. El col·legi tan sols aplicarà la baixa en aquest, quan per sentència o acte administratiu ferm, es produïsca la separació del servei del funcionari col·legiat d'habilitació nacional.
  
Article 33. Infraccions i sancions pel que fa al col·legi
  
Les altres infraccions i sancions en què puguen incórrer els col·legiats, pel que fa al col·legi són les següents:
  
Infraccions:
  
Faltes lleus: incompliment per primera vegada d'alguna de les obligacions col·legials determinades en l'article 7.
  
Faltes greus: incompliment reiterat d'alguna de les obligacions col·legials determinades en l'article 7.
  
Faltes molt greus: incompliment reiterat de tres o més de les obligacions col·legials determinades en l'article 7.
  
Sancions:
  
Per a les faltes lleus, suspensió d'alguns dels drets de l'article 7 durant el termini d'un mes.
  
Per a les faltes greus, suspensió d'alguns dels drets de l'article 7 durant el termini d'un a tres mesos.
  
Per a les faltes molt greus, suspensió d'alguns dels drets de l'article 7 durant el termini de tres mesos a un any.
  
En tot cas portarà com a sanció parella la inhabilitació per a presentar-se com a membre dels òrgans de govern durant el temps de la suspensió.
  
Article 34. Procediment disciplinari
  
No es pot imposar cap sanció col·legial sense la instrucció prèvia d'un procediment disciplinari de naturalesa contradictòria que garantisca l'adequada defensa de l'interessat, i la tramitació de la qual es regirà per allò que s'ha disposat en la Llei 30/1992 per a aquest tipus de procediments. Serà òrgan competent per a la seua resolució la Junta de Govern.
  
CAPÍTOL IV
  
Règim Econòmic i del Personal
  
Secció primera. Règim econòmic
  
Article 35. Ingressos en general
  
El col·legi provincial es nodrirà amb els següents recursos:
  
a) Les rendes, productes o interessos conseqüents de l'administració del seu patrimoni.
  
b) Les donacions, llegats i subvencions.
  
c) Les aportacions d'entitats públiques i privades.
  
d) El rendiment dels serveis que presten i els beneficis dels seus contractes i concerts amb entitats públiques o particulars, inclosos els resultats líquids dels cursos de formació.
  
e) L'import de les quotes dels seus membres.
  
f) Qualsevol altre que legalment fóra procedent.
  
Article 36. De les quotes
  
1) Classes. Seran ordinàries, extraordinàries o especials:
  
Les quotes ordinàries seran les que anualment establisca la Junta de Govern, i tindran com a referència les retribucions dels col·legiats i no podran ser superiors a l'1% d'aquestes.
  
Les quotes extraordinàries seran les que impose la Junta de Govern per afrontar despeses d'inversió contingudes i aprovades en el pressupost anual aprovat.
  
Les quotes especials són les que seran aprovades per la Junta de Govern per als col·legiats no exercents, col·laboradors o d'honor, tindran un caràcter voluntari, i no estaran subjectes a la via de constrenyiment.
  
2) El cobrament de les quotes dels col·legiats obligats, esgotada en el seu cas la via amistosa, es realitzarà mitjançant demanda davant dels tribunals d'ordre civil competents per a decidir sobre les reclamacions judicials referents a les quantitats degudes per aquest concepte.
  
3) Suspensió de drets. El col·legiat exercent morós, una vegada requerit pel president, quedarà automàticament suspés dels drets que li reconeix l'article 7-3r, suspensió que perdurarà fins que done compliment als seus deures econòmics amb el col·legi.
  
Article 37. Dels pressupostos
  
Durant el tercer trimestre de cada any, l'interventor formarà, presentarà i passarà a la Junta de Govern el pressupost anual de l'exercici següent, i aquesta, amb la conformitat o rectificació prèvia, l'elevarà a la Junta General per a la seua aprovació, aquest s'ajustarà a les normes habituals en aquesta matèria i respondrà a principis de bona administració i economia. La liquidació del pressupost de l'exercici anterior correspondrà al president/degà.
  
Article 38. Dels comptes
  
Els comptes es portaran d'acord amb les normes de comptabilitat de l'administració local, amb la màxima claredat i els deguts justificants per a la seua millor i més ràpida fiscalització. Tots els comptes aniran informats per l'interventor i acompanyats d'una memòria explicativa de la presidència. Seran aprovats per la Junta General.
  
Secció segona. Del personal
  
Article 39
  
El col·legi podrà adscriure, al seu servei, personal retribuït en qualsevol de les modalitats establides per a les entitats locals.
  
El règim del personal, el seu nomenament, retribucions, sanció i acomiadament serà competència de la Junta de Govern i del president/degà.
  
CAPÍTOL V
  
De les relacions amb altres ens públics i privats
  
Article 40
  
El procediment a seguir en processos de fusió, absorció, segregació i dissolució, serà el derivat de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997; la fusió, absorció, segregació o dissolució del col·legi excepte en els casos en què ho impose directament la llei, es durà a terme per acord d'aquest en la forma establida en l'article 24 d'aquests Estatuts, i haurà de ser aprovada per llei de la Generalitat, amb l'informe previ, si fa el cas, del Consell Valencià de Col·legis Professionals competent.
  
Article 41. Amb la Generalitat Valenciana i amb el Ministeri d'Administracions Publiques
  
El col·legi en tot el que fa referència als aspectes institucionals i corporatius considerats en aquesta llei, es relacionarà amb la Generalitat Valenciana, Conselleria de Presidència del Govern Valencià, i en particular:
  
1) El col·legi comunicarà a la Conselleria de Presidència de la Generalitat els estatuts, reglaments de règim interior i les seues modificacions, per al seu control de legalitat dins del termini d'un mes. Posteriorment, seran inscrits en el Registre de Col·legis i publicats en el Diari Oficial de la Generalitat Valenciana, en els termes establits en el títol IV de la present llei.
  
2) Elegits els membres dels òrgans de govern, es comunicarà la seua composició a la Conselleria de Presidència i a la conselleria corresponent per raó de la professió.
  
3) El col·legi comunicarà, si fa el cas, al Consell Valencià de Col·legis Professionals respectiu tant les seues modificacions estatutàries i reglamentàries com la composició dels seus òrgans de govern.
  
En tot el que afecta els continguts de la professió, es relacionarà amb les conselleries de la Generalitat la competència de les quals tinga relació amb la funció pública local.
  
Igualment, es relacionarà amb el Ministeri d'Administracions Públiques, en tot el referent a la funció pública local i a l'habilitació nacional en l'àmbit de la seua competència.
  
Article 42. Relacions entre el Col·legi i el Consell Valencià de Col·legis de Secretaris, Interventors i Tresorers d'Administració Local amb Habilitació Nacional
  
El col·legi es relacionarà amb el Consell Autonòmic de Col·legis en base a allò que s'ha establit en la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997, en els seus estatuts, i en la resta de la normativa aplicable.
  
L'aportació del col·legi al Consell Valencià serà equitativa de tal forma que no impedirà el compliment dels fins del col·legi provincial, anirà inclosa en els Estatuts d'ambdós, i en el pressupost anual del col·legi provincial per a ser aprovada per la Junta General.
  
Article 43. Relacions entre el Col·legi i el Consell General Nacional de Col·legis de Secretaris, Interventors i Tresorers d'Administració Local amb Habilitació Nacional
  
El col·legi es relacionarà amb el Consell General de Col·legis en base a allò que s'ha establit en la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997, en els seus estatuts, i en la resta de la normativa aplicable.
  
L'aportació del col·legi al Consell General Nacional serà equitativa de tal forma que no impedirà el compliment dels fins del col·legi provincial, anirà inclosa en els Estatuts d'ambdós, i en el pressupost anual del col·legi provincial per a ser aprovada per la Junta General. Tindrà com a base real màxima el 20% de les quotes ordinàries que satisfacen els col·legiats exercents.
  
Article 44. Altres relacions
  
El col·legi per al millor compliment dels seus fins, a més a més de amb els seus membres i organismes precitats, es relacionarà també amb les autoritats i funcionaris en general i de l'administració local, administracions publiques de la província de València, mancomunitats, associacions i federacions de municipis, federacions esportives, associacions professionals, socioculturals, sindicats de funcionaris, ONG, i altres persones jurídic públiques, privades o particulars, tant nacionals com a estrangeres, a què oferirà els serveis d'assessorament i gestió en matèria jurídica, econòmica, comptable, i recaptatòria, i podran establir per a això els convenis que considere pertinents, i buscar la consecució d'una administració pública més moderna, eficaç i pròxima als ciutadans i administrats.
  
Disposició addicional
  
En matèria d'organització, funcionament, règim jurídic i econòmic i del personal, serà d'aplicació supletòria, en quant no s'opose als presents Estatuts, la normativa de règim local aplicable a les entitats locals.
  
Disposició transitòria
  
El Col·legi Provincial de València, conscient que la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, DOGV de 9 de desembre de 1997, establix en l'article 14 i la disposició transitòria tercera, la preceptiva integració d'aquest en el consell autonòmic corresponent, manifesta la seua conformitat i havent aprovat paral·lelament als presents els Estatuts d'aquest, a falta de la seua aprovació, si fa el cas, pels col·legis provincials d'Alacant i Castelló, exhortarà aquests per a complimentar tal imperatiu legal.
  
Disposició final
  
Els presents Estatuts entraran en vigor l'endemà de la seua aprovació per la Junta General d'aquest col·legi, sense perjuí de la seua comunicació a la Conselleria de Presidència de la Generalitat, la seua inscripció en el Registre de Col·legis i Consells Professionals i altres tràmit pertinents.